**NOTĂ DE FUNDAMENTARE**

**HOTĂRÂRE DE GUVERN**

**privind înscrierea unui imobil în inventarul centralizat al bunurilor din domeniul public al statului și darea acestuia în administrarea Institutului de Medicină Legală Târgu Mureș din subordinea Ministerului Sănătății**

Proiectul propus spre aprobare nu prezintă impact asupra domeniilor social, economic și de mediu, asupra bugetului general consolidat sau asupra legislației în vigoare și intră sub incidența dispozițiilor art. 1 alin. (3) lit. a) din H.G. nr. 443/2022 pentru aprobarea instrumentului de prezentare și motivare, a structurii raportului privind implementarea actelor normative, a instrucţiunilor metodologice pentru realizarea evaluării impactului, precum şi pentru înfiinţarea Consiliului consultativ pentru evaluarea impactului actelor normative, nefiind necesară respectarea structurii prevăzute în anexa nr.1 la această hotărâre.

|  |
| --- |
| Motivele emiterii actului normativ  Prin prezentul proiect de act normativ se are în vedere înscriera unui bun imobil în inventarul centralizat al bunurilor din domeniul public al statului, aprobat prin HG nr. 1705/2006 pentru aprobarea inventarului centralizat al bunurilor din domeniul public al statului, cu modificările şi completările ulterioare și darea acestuia în administrarea Institutului de Medicină Legală Târgu Mureș, instituție subordonată Ministerului Sănătății.  Instituţiile publice aflate în subordinea Ministerului Sănătății deţin în administrare bunuri din domeniul public al statului, înregistrate în anexa nr. 15 din Hotărârea Guvernului nr. 1705/ 2006 pentru aprobarea inventarului centralizat al bunurilor din domeniul public al statului, cu modificările și completările ulterioare.  Institutul de Medicină Legală Târgu Mureș este instituție publică finanțată din venituri proprii și subvenții de la bugetul de stat, aflată în subordinea Ministerului Sănătății conform HG nr. 144/2010 privind organizarea şi funcţionarea Ministerului Sănătăţii, și nu deține în administrare imobile înscrise în inventarul centralizat al bunurilor din domeniul public al statului, potrivit anexei nr. 15 din HG nr. 1705/2006 pentru aprobarea inventarului centralizat al bunurilor din domeniul public al statului. Acesta este organizat şi funcţionează în baza dispoziţiilor Ordonanţei Guvernului nr. 1/2000 privind organizarea activităţii şi funcţionarea instituţiilor de medicină legală, republicată, ale Regulamentului de aplicare a dispoziţiilor O.G. nr. 1/2000, aprobat prin H.G. nr. 774/2000, cu modificările şi completările ulterioare, precum şi ale Ordinului ministerului justiţiei şi ministerului sănătăţii nr. 1.134/C/255/2000 pentru aprobarea Normelor procedurale privind efectuarea expertizelor, a constatărilor şi a altor lucrări medico-legale.  Activitatea de medicină legală, parte integrantă a asistenţei medicale, constă în efectuarea de expertize, examinări, constatări, examene de laborator şi alte lucrări medico-legale asupra persoanelor în viaţă, cadavrelor, produselor biologice şi corpurilor delicte, în vederea stabilirii adevărului în cauzele privind infracţiunile contra vieţii, integrităţii corporale şi sănătăţii persoanelor ori în alte situaţii prevăzute de  lege, precum şi efectuarea de expertize medico-legale psihiatrice şi de cercetare a filiaţiei.  Prin Sentința civilă nr. 82/14.01.2016 pronunțată de Judecătoria Tîrgu Mureș, s-a dispus evacuarea IML Tîrgu Mureș din imobilul intabulat cu drept de proprietate în favoarea UMF Târgu Mureș, hotărârea fiind executorie.  La data prezentă Institutul de Medicină Legală Târgu Mureş își desfășoară activitatea în baza unui contract de închiriere încheiat cu proprietarul imobilului notat în cartea funciară nr. 134090 sub nr. C-20 –”Clădire medicină legală”, situat în str. Gheorghe Marinescu nr. 38, municipiul Târgu Mureș, jud. Mureș, respectiv Universitatea de Medicină, Farmacie, Științe și Tehnologie ”George Emil Palade” din Tîrgu Mureș și deservește județele Covasna, Harghita și Mureș.  Urmare demersurilor efectuate atât de către IML Târgu Mureș cât și de către Ministerul Sănătății pe lângă autoritățile administrației publice locale, Consiliul Județean Mureș, prin adresa nr. 20323/22.07.2024, comunică faptul că au fost demarate măsurile necesare pentru dezmembrarea unei suprafețe de teren de 1000 mp care să fie trecută din domeniul public al județului în domeniul public al statului pentru edificarea unei construcții în care să își desfășoare activitatea Institutul de Medicină Legală.  Suprafața de teren identificată este situată în municipiul Tg. Mureș, str. Gh. Marinescu nr. 50, înscrisă în cartea funciară nr. 145668 Târgu Mureș, în proprietatea județului Mureș și administrarea Spitalului Clinic Județean de Urgență Tg. Mureș.  Având în vedere situația juridică în ceea ce privește deținerea și folosirea imobilului în care își desfășoară activitatea Institutul încă de la înființare și a notificărilor primite din partea proprietarului tabular al imobilului, respectiv UMFST ”George Emil Palade” Târgu Mureș de a elibera spațiul, respectiv a soluției pronunțate de către instanța de judecată în sensul dispunerii evacuării IML Târgu Mureș din imobil și luând în considerare permisiunea proprietarului tabular de a folosi imobilul până la data de 19.03.2025, IML Târgu Mureș solicită întreprinderea demersurilor necesare pentru adoptarea unei hotărâri a Guvernului de transmitere din domeniul public al județului Mureș în domeniul public al statului a imobilului teren în suprafață de 1000 mp pentru edificarea unei construcții pentru desfășurarea activității Institutului de medicină legală.  Potrivit dispozițiilor art. 293 alin. (1) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare, trecerea unui bun din domeniul public al unei unităţi administrativ-teritoriale în domeniul public al statului se face, la cererea Guvernului, prin hotărâre a consiliului judeţean, respectiv a Consiliului General al Municipiului Bucureşti sau a consiliului local al comunei, al oraşului sau al municipiului, după caz. |
| Potrivit dispoziţiilor art. 288 alin. (1) din Ordonanța de urgență a Guvernului nr. 57/2019 *privind Codul administrativ*, cu completările ulterioare: „Inventarul bunurilor din domeniul public al statului se întocmeşte şi se modifică, după caz, potrivit prevederilor în vigoare, de ministere sau de celelalte organe de specialitate ale administraţiei publice centrale, atât pentru bunurile aflate în administrarea acestora, cât şi pentru bunurile aflate în administrarea unităţilor din subordinea, coordonarea sau sub autoritatea acestora, precum şi de autorităţile publice autonome, şi se aprobă prin hotărâre a Guvernului.” |
| **Prin prezentul proiect se propune:**   * **Înscrierea cu număr nou a imobilului teren, în suprafață de 1000 mp, în domeniul public al statului şi în adminstrarea Institutului de Medicină Legală Târgu Mureș, din subordinea Ministerului Sănătății**   Înscrierea în inventarul centralizat al bunurilor din domeniul public al statului a imobilului situat în Municipiul Târgu Mureș, str. Gheorghe Marinescu nr. 50, Județul Mureș, compus din teren în suprafață de 1.000 mp, transmis din domeniul public al Județului Mureș în domeniul public al statului prin Hotărârea Consiliului Județean nr. 172/2024 *privind trecerea imobilului înscris în CF nr. 145668/Târgu Mureș din domeniul public al Județului Mureș în domeniul public al Statului,* se realizeazăîn scopul edificării unei construcții în vederea desfășurării activității Institutului de Medicină Legală Târgu Mureș.  Imobilul este înscris în CF nr. 145668/Târgu Mureș, iar valoarea imobilului teren a fost stabilită prin Raportul de evaluare nr. 84/17.07.2023, întocmit de către evaluator autorizat ANEVAR SC Louisiana SRL Tg. Mureș.  Din extrasul CF nr. 145668/05.12.2024 reies următoarele elemente de descriere tehnică a imobilului: nr. cadastral 145668, categorie de folosință curți construcții, intravilan, S=1.000 mp.  Datele de identificare ale bunului imobil care se declară bun de interes public național, se înscrie în inventarul centralizat al bunurilor din domeniul public al statului și se dă în administrarea Institutului de Medicină Legală Târgu Mureș, provin din extrasul de carte funciară nr. 145668 din 05.12.2024 și din Hotărârea Consiliului Județean Mureș nr. 172/15.10.2024.  Consiliul Județean Mureș, prin adresa nr. 33006/09.12.2024, declară faptul că imobilul care face obiectul HCJ nr. 172/2024 nu mai este de interes public județean, acesta fiind declarat de interes public național ca urmare a aprobării trecerii acestuia în domeniul public al statului, nu face obiectul unor cereri de revendicare sau al unor litigii aflate pe rolul instanțelor de judecată, ori al unor notificări/cereri de retrocedare în baza legilor speciale de restituire, nu este grevat de sarcini și nu este închiriat sau concesionat, iar valorile stabilite prin raportul de evaluare nu au suferit modificări până la data prezentei/adoptării HCJM nr. 172/2024.  Totodată, prin aceeași adresă, Consiliul Județean Mureș precizează faptul că valoarea imobilului teren s-a determinat prin raportare la valoarea terenului în suprafață de 92.475 mp din care s-a dezmembrat suprafața de 1.000 mp, conform Raportului de evaluare întocmit de către SC Louisiana SRL în cursul lunii iulie 2023.  Hotărea Consiliului Județean Mureș nr. 172/2024 este însoțită de avizul de legalitate al Instituției Prefectului, transmis Consiliului Județean Mureș prin adresa nr. 14441/SVIII/28.11.2024.   * **Darea în administrarea Institutului de Medicină Legală Târgu Mureș din subordinea Ministerului Sănătății a imobilului teren trecut în proprietatea publică a statului prin Hotărârea Consiliului Județean Mureș nr. 172/2024 în scopul edificării unei construcții pentru desfășurarea activității Institutului de Medicină Legală Târgu Mureș.**   Urmare aprobării proiectului de Hotărâre a Guvernului *privind înscrierea în inventarul centralizat al bunurilor din domeniul public al statului a unui imobil și darea acestuia în administrarea Institutului de Medicină Legală Târgu Mureș din subordinea Ministerului Sănătăţii*, se va proceda la rectificarea cărților funciare în sensul înscrierii drepturilor reale ale imobilului respectiv dreptul de proprietate în favoarea Statului Român și dreptul de administrare în favoarea Ministerului Sănătății prin Institutul de Medicină Legală Târgu Mureș.  Necesitatea și oportunitatea promovării proiectului de act normativ aparțin Institutului de Medicină Legală Târgu Mureș și Ministerului Sănătății – în calitate de inițiator al proiectului, iar răspunderea pentru corectitudinea și realitatea datelor revin autorității publice locale de la care se transmite imobilul. |
| Ministerul Sănătății şi Ministerul Finanțelor vor opera în mod corespunzător modificările în anexa nr. 15 la Hotărârea Guvernului nr. 1705/2006 *pentru aprobarea inventarului centralizat al bunurilor din domeniul public al statului*, cu modificările şi completările ulterioare. |

Faţă de cele prezentate, a fost elaborat prezentul proiect de Hotărâre de Guvern **privind înscrierea unui imobil în inventarul centralizat al bunurilor din domeniul public al statului și darea acestuia în administrarea Institutului de Medicină Legală Târgu Mureș din subordinea Ministerului Sănătății**, pe care îl supunem Guvernului spre adoptare.

**Ministrul Sănătății,**

**Prof.univ.dr. Alexandru RAFILA**

***Avizăm favorabil:***

**Viceprim – ministru**

**Marian NEACȘU**

**Viceprim – ministru,**

**Ministrul Finanțelor Ministrul Justiției**

**Tánczos BARNA Radu MARINESCU**